ছেলেধরা সন্দেহে মহিলাকে গাছে বেঁধে মার

নদীয়া: ফের ছেলেধরা সন্দেহে এক মহিলাকে গাছের সঙ্গে বেঁধে মারধর করার অভিযোগ উঠল এলাকার মহিলাদের বিরুদ্ধে। নদীয়ার (Nadia) শান্তিপুরের (Santipur) ঘটনা।

ছেলেধরা সন্দেহে একাধিক জায়গায় কোনও সময় মহিলা, কোনও সময় পুরুষকে মারধরের অভিযোগ উঠে আসছে রাজ্যজুড়ে। সেরকমই আবারও নদীয়ার শান্তিপুর গোবিন্দপুর উত্তরপাড়া এলাকায় এক মহিলাকে ছেলেধরা সন্দেহে গাছের সঙ্গে বেঁধে মারধর করার অভিযোগ উঠল এলাকার মহিলাদের বিরুদ্ধে। ঘটনায় চাঞ্চল্য ছড়ায় এলাকায়। সূত্রের খবর, বুধবার সকাল হতেই এক মহিলা শান্তিপুর গোবিন্দপুর  উত্তর পাড়া এলাকায় ঘোরাঘুরি করছিলেন। তখনই তাঁকে ছেলেধরা সন্দেহে গাছের সঙ্গে বেঁধে রেখে মারধর করার অভিযোগ উঠল এলাকার মহিলাদের বিরুদ্ধে। তারপর তাঁর কাছে থাকা বই ,খাতা,  কলম ইত্যাদি জিনিস পাওয়া গেলে আরও সন্দেহ বাড়ে এলাকাবাসীর। তারপর তাঁর ওপর নির্যাতন শুরু হয় বলেই জানা যায়। ঘটনার খবর পেয়ে শান্তিপুর থানার পুলিশ ঘটনাস্থলে পৌঁছায়। ওই মহিলাকে উদ্ধার করে নিয়ে আসে থানায়।

আরও পড়ুন: টেন্ডার দুর্নীতির অভিযোগ তুলে একে অপরের বিরুদ্ধে অভিযোগ তৃণমূল নেতৃত্বর

তবে পুলিশ সূত্রে খবর, ওই মহিলা মানসিক ভারসাম্যহীন। কিছুদিন আগে শান্তিপুর হাসপাতালে ভর্তি হয়েছিলেন। এবং মানসিক ভারসাম্যহীন হওয়ার কারণে হাসপাতাল থেকে বেরিয়ে যায়। তারপরই আজ শান্তিপুরের গোবিন্দপুর উত্তরপাড়া এলাকায় ঘোরাঘুরি করছিলেন।তখনই এলাকাবাসী তাঁকে ছেলে ধরা সন্দেহে গাছের সঙ্গে বেঁধে রাখে। যদিও পরবর্তীতে পুলিশের তরফে ওই মহিলাকে তাঁর পরিবারে ফিরিয়ে দেওয়ার ব্যবস্থা করা হচ্ছে। পুলিশ জানিয়েছে ওই মহিলার বাড়ি শান্তিপুর থানার হরিপুর সাহেবডাঙা এলাকায়। আবারও এই ঘটনার যাতে পুরনবৃত্তি না ঘটে তার জন্য প্রশাসনিকস্তরে এলাকায় প্রচার চালানো হচ্ছে। যদিও মারামারির ঘটনা কি ঘটেছে তার তদন্ত ইতিমধ্যে শুরু করেছে শান্তিপুর থানার পুলিশ।